钦定古今图书集成/明伦汇编/官常典/第360卷 > 曹于汴
## 钦定古今图书集成/明伦汇编/官常典/第360卷 > 曹于汴

按《明外史》本传：“于汴，字自梁，安邑人。万历十九年，举
乡试第一。明年成进士，授淮安推官。以治行高第，授
吏科给事中。疏劾两京兵部尚书田乐、邢玠及云南
巡抚陈用宾，乐、玠遂引去。吏部郎赵邦清被诬，于汴
疏雪之。谒告归，僦屋以居，不蔽风。日起。历刑科左右
给事中。朝房灾，请急补旷官，修废政。辽左有警，朝议”
增兵。于汴言：“国家三岁遣使者阅边，盛奖边臣功伐。
蟒衣、金币之赐，官秩之增，未尝或靳。今废防至此，宜
重加按问。边道超擢，当于秩满时阅实其绩，毋徒循
资俸。”坐取建牙开府，进吏科都给事中。给事中胡嘉
栋发中官陈永寿兄弟奸永寿，反讦嘉栋于汴，极论
永寿罪。故事，章疏入会极门，中官直达之御前。至是
必启视，然后进御于汴谓乖祖制，泄事机，力请禁之。
三十八年，典外察，去留悉当。明年典京察，屏汤宾尹、
刘国缙等，而以年例出王绍徽、乔应甲于外。其党群
起，力攻于汴，持之坚，卒不能夺。以久次擢太常少卿，
疏寝不下。请告，又不报。候命岁馀，移疾归。光宗立，始
以太常少卿召，至则改大理少卿。迁左佥都御史，佐
赵南星京察。事竣，进左副都御史。天启三年秋，吏部
缺右侍郎，廷推冯从吾，以于汴副中旨，特用于汴。于
汴以从吾名位先己，义不可越，四辞不得，遂引疾归。
明年起南京右都御史，辞不拜。时绍徽、应甲附魏忠
贤得志，必欲害于汴。属其党石三畏以“东林领袖”劾
之，遂削夺。崇祯元年，召拜左都御史。振举宪规，约敕
僚吏，台中肃然。明年京察，力汰匪类，忠贤馀党几尽，
仕路为清。温体仁讦钱谦益，下钱千秋法司，讯不得
实。体仁以于汴谦益座主也，并讦之。于汴亦发体仁
欺罔状。帝终信体仁，谦益竟获罪。先是诏定“逆案”，于
汴与大学士韩爌、李标、钱龙锡，刑部尚书乔允升平
心参决，不为已甚，小人犹恶之。故御史高捷、史𡎊素
憸邪，为清议所摈，吏部尚书王永光力荐之。故事，御
史起官，必都察院咨取，于汴恶其人，久弗咨。永光愤，
再疏力争。已，得请于汴，犹以故事持之。两人遂投牒
自乞，于汴，益恶之，卒持不予。两人竟以部疏起官，遂
日夜谋倾于汴。中书原抱奇者，贾人子也，尝诬劾大
学士爌。至是，再劾爌及于汴，并及尚书孙居相，侍郎
程启南、府丞魏光绪目为“西党，请皆放黜，以五人籍
山西也。”帝绌抱奇言，不听。而工部主事陆澄源复劾
于汴朋奸六罪。帝虽谪澄源，于汴卒谢事去。及辞朝，
以敦大进规。崇祯七年卒，年七十七。赠太子太保。于
汴笃志正学，操履粹白，立朝正色不阿，崇奖名教，有
古大臣风。